Nafarroako Parlamentuko Mahaiak, 2020ko urtarrilaren 20an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Izquierda-Ezkerra talde parlamentario mistoak aurkezturiko mozioa, zeinaren bidez Nafarroako Gobernua premiatzen baita ikerketa-batzorde bat eratu dezan Nafarroako ikastetxe erlijiosoetan egindako abusuak argitzeko.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osoko Bilkuran izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2020ko urtarrilaren 20an

Lehendakaria: Unai Hualde Iglesias

MOZIOAREN TESTUA

Izquierda-Ezkerra talde parlamentario mistoaren eledun Marisa de Simón Caballero andreak, Legebiltzarreko Erregelamenduan ezarritakoaren babesean, honako mozio hau aurkezten du, Parlamentu honen Osoko Bilkuran eztabaida dadin:

Abusuak pairatu dituzten haurren elkarteak Parlamentu honetan salatu ditu Nafarroako ikastetxeetan gizon-emakume erlijiosoengandik eskola-ume garaian jasandako abusuak.

Delitu-egintza horiek frankismo-garaian gertatu ziren, errepresio-testuingurua halakoa zenean non abusu horiek ezkutatuak, eta horien pairatzaile ziren haurrak hertsatuak eta erreprimituak izan baitziren, horrek zekarren sufrikario erantsiarekin.

Ezinbestekoa da gertaturiko guztiaren aitorpena, biktimentzako erreparazioaren eta errepikapenik ezaren berme gisa.

Gertaturikoak ikertu eta epaitzeko bidezko diren zuzenbidezko ildoak urratzeari uko egin gabe, beharrezko deritzogu ikerketa bat hasteari.

Horregatik aurkezten dugu erabaki proposamen hau:

1. Nafarroako Parlamentuak Nafarroako Gobernua premiatzen du ikerketa-batzorde bat era dezan, Nafarroako ikastetxe erlijioso batzuetan gertaturiko abusuak argitze aldera, abusuak pairatu dituzten haurren elkarteak salaturikoak.

2. Nafarroako Parlamentuak Nafarroako Gobernua premiatzen du egoki deritzon prozedura abiaraz dezan, kalteturiko pertsonek modua izan dezaten horrelako egintzak azaltzeko eta salatzeko.

Iruñean, 2020ko urtarrilaren 10ean

Foru parlamentaria: Marisa De Simón Caballero